Jucătoarea română de tenis Irina Begu s-a calificat, sâmbătă, în finala turneului WTA 125 de la Antalya (Turcia), dotat cu premii totale de 115.000 de dolari, după ce a învins-o pe japoneza Moyuka Uchijima cu 7-5, 6-2 în penultimul act, transmite Agerpres.
Begu (33 ani, 126 WTA), a patra favorită, s-a impus după două ore de joc.
Românca a reuşit să salveze o minge de set la 5-4 pentru niponă (22 ani, 151 WTA) în primul set.
Begu şi-a asigurat un cec de 8.000 de dolari şi 81 de puncte WTA, iar în finală o va înfrunta pe spaniola Jessica Bouzas Maneiro (27 ani, 121 WTA).